CELEX: 52021PC0677
Language: hu
Date: 2021-10-27
Title: Javaslat A TANÁCS HATÁROZATA a Földközi-tenger tengeri környezetének és partvidékének szennyezés elleni védelméről szóló egyezmény („Barcelonai Egyezmény”) égisze alatt a Földközi-tenger szárazföldi forrásokból és tevékenységekből származó szennyezés elleni védelméről szóló jegyzőkönyv („a szárazföldi eredetű szennyezésről szóló jegyzőkönyv”) 15. cikke keretében a földközi-tengeri térség tengerihulladék-gazdálkodására vonatkozó regionális terv módosításairól szóló határozat elfogadásával kapcsolatban az Unió által képviselendő álláspontról

EURÓPAI BIZOTTSÁG
            Brüsszel, 2021.10.27.
            COM(2021) 677 final
            2021/0354(NLE)
            
            Javaslat
            A TANÁCS HATÁROZATA
            a Földközi-tenger tengeri környezetének és partvidékének szennyezés elleni védelméről szóló egyezmény („Barcelonai Egyezmény”) égisze alatt a Földközi-tenger szárazföldi forrásokból és tevékenységekből származó szennyezés elleni védelméről szóló jegyzőkönyv („a szárazföldi eredetű szennyezésről szóló jegyzőkönyv”) 15. cikke keretében a földközi-tengeri térség tengerihulladék-gazdálkodására vonatkozó regionális terv módosításairól szóló határozat elfogadásával kapcsolatban az Unió által képviselendő álláspontról
            
               
         
         
            
               INDOKOLÁS
            
            
               1.A javaslat tárgya
            
            
               E javaslat tárgya a Földközi-tenger tengeri környezetének és partvidékének szennyezés elleni védelméről szóló egyezmény (a továbbiakban: Barcelonai Egyezmény) és jegyzőkönyvei részes feleinek 22. ülésén a Földközi-tenger szárazföldi forrásokból és tevékenységekből származó szennyezés elleni védelméről szóló jegyzőkönyv (a továbbiakban: a szárazföldi eredetű szennyezésről szóló jegyzőkönyv) 15. cikke keretében a földközi-tengeri térség tengerihulladék-gazdálkodására vonatkozó regionális terv módosításainak elfogadásáról szóló határozattal kapcsolatban az Unió által képviselendő álláspont.
            
            
               2.A javaslat háttere
            
            
               2.1.A Földközi-tenger tengeri környezetének és partvidékének szennyezés elleni védelméről szóló egyezmény és jegyzőkönyvei
            
            
               A Földközi-tengerre vonatkozó legfontosabb jogilag kötelező erejű multilaterális regionális környezetvédelmi megállapodást a földközi-tengeri cselekvési terv keretében elfogadott Barcelonai Egyezmény és annak hét jegyzőkönyve alkotja.
            
            
               A Földközi-tenger szárazföldi forrásokból és tevékenységekből származó szennyezés elleni védelméről szóló jegyzőkönyv (a továbbiakban: a szárazföldi eredetű szennyezésről szóló jegyzőkönyv) a Barcelonai Egyezmény hét jegyzőkönyvének egyike. Célja megfelelő intézkedések révén megelőzni, enyhíteni és a lehető legnagyobb mértékben megszüntetni a Földközi-tenger hulladékok és egyéb anyagok lerakásával okozott szennyezését.
            
            
               Az Európai Unió a szárazföldi eredetű szennyezésről szóló (módosított) jegyzőkönyv
                  1
                részes fele. 
            
            
               2.2.A Barcelonai Egyezmény és jegyzőkönyvei részes feleinek ülése  
            
            
               A Barcelonai Egyezmény és jegyzőkönyvei részes feleinek ülésein az Egyezmény és a jegyzőkönyvek részes feleit képviselő miniszterek és vezető tisztviselők vesznek részt. A részes felek találkozójára 2021. december 7. és 10. között a törökországi Antalyában kerül sor.
            
            
               A Barcelonai Egyezmény 25. cikkének megfelelően az Európai Unió (a továbbiakban: EU) az Egyezményben és annak egy vagy több jegyzőkönyvében részes tagállamai számával egyenlő számú szavazattal gyakorolja szavazati jogát. Az EU nem szavaz abban az esetben, ha tagállamai gyakorolják saját szavazati jogukat, és fordítva. 
            
            
               A szárazföldi eredetű szennyezésről szóló jegyzőkönyv 15. cikkének (1) bekezdése szerint a cselekvési tervek, programok és intézkedések elfogadásáról szóló határozatokat a jelenlévő és szavazó részes felek kétharmados többségének támogatásával kell meghozni. 
            
            
               2.3.A Barcelonai Egyezmény és jegyzőkönyvei részes feleinek 22. ülésén elfogadandó jogi aktus
            
            
               A Barcelonai Egyezmény és jegyzőkönyvei részes felei a következő miniszteri találkozón a szárazföldi eredetű szennyezésről szóló jegyzőkönyv 15. cikke keretében határozatot (a továbbiakban: a tervezett jogi aktus) szándékoznak elfogadni a földközi-tengeri térség tengerihulladék-gazdálkodására vonatkozó regionális terv módosításainak elfogadásáról.
            
            
               A regionális tervek a szárazföldi eredetű szennyezésről szóló jegyzőkönyv 15. cikkének (3) bekezdésével összhangban kötelező érvényűek lesznek az Unióra nézve. 
            
            
               3.Az Unió által képviselendő álláspont
            
            
               A tengeri hulladék mennyiségének csökkentésére irányuló fellépés a tengeri környezet, annak biológiai sokfélesége és ökoszisztémái védelmére irányuló uniós jogszabályok alapvető eleme.
            
            
               A 14. fenntartható fejlődési céllal és a Nápolyi Nyilatkozattal összhangban a tervezett jogi aktus új fogalommeghatározásokat fog tartalmazni, és négy kulcsfontosságú területre (gazdasági eszközök, a műanyagok körforgásos gazdasága, valamint a tengeri hulladék szárazföldi és tengeri eredetű forrásai) kiterjeszti az intézkedések hatályát.  2025-től kezdődően a jogi aktus megelőző intézkedések elfogadását is előírja a műanyagok körforgásos gazdaságának megvalósítása érdekében, különösen bizonyos egyszer használatos műanyagtermékek fogyasztásának és gyártásának fokozatos megszüntetése, valamint bizonyos aggodalomra okot adó vegyi adalékanyagok műanyaggyártásban való használatának korlátozása révén (a Stockholmi Egyezménnyel összhangban). 
            
            
               A tervezett javaslat jogilag kötelező erejű hatásaira tekintettel meg kell határozni az Unió álláspontját.  
            
         
         
            
               A javaslat összhangban van a zöld megállapodás keretében a környezetszennyezés csökkentésére és a környezetvédelem javítására irányuló uniós törekvésekkel. Ezért javasolt, hogy az Unió támogassa a tervezett jogi aktus elfogadását.
            
            
               4.Jogalap
            
            
               4.1.Eljárási jogalap
            
            
               4.1.1.Általános elvek
            
            
               Az Európai Unió működéséről szóló szerződés (a továbbiakban: EUMSZ) 218. cikkének (9) bekezdése határozatok elfogadásáról rendelkezik „a megállapodásokkal létrehozott szervekben az Unió által képviselendő álláspontok kialakítására vonatkozóan, amennyiben az ilyen szervnek joghatással bíró jogi aktust kell elfogadnia, kivéve a megállapodás intézményi kereteit kiegészítő vagy módosító jogi aktusokat”.
            
            
               A „joghatással bíró jogi aktus” fogalmába beletartoznak a nemzetközi jognak a kérdéses szervet szabályozó szabályai szerint joghatással bíró jogi aktusok. 
            
            
               4.1.2.A jelen esetre történő alkalmazás
            
            
               A Barcelonai Egyezmény és jegyzőkönyvei részes feleinek ülése egy megállapodással, a Barcelonai Egyezménnyel létrehozott szerv.
            
            
               A tervezett jogi aktus módosítani fogja a földközi-tengeri térség tengerihulladék-gazdálkodására vonatkozó regionális tervet, ezért annak elfogadásával joghatással bíró jogi aktus jön létre. 
            
            
               A tervezett jogi aktus nem egészíti ki és nem módosítja a Barcelonai Egyezmény és jegyzőkönyvei intézményi keretét.
            
            
               Ezért a javasolt határozat eljárási jogalapja az EUMSZ 218. cikkének (9) bekezdése.
            
            
               4.2.Anyagi jogalap
            
            
               4.2.1.Általános elvek
            
            
               Az EUMSZ 218. cikkének (9) bekezdése szerinti határozat anyagi jogalapja elsősorban azon tervezett jogi aktus célkitűzésétől és tartalmától függ, amellyel kapcsolatban az Unió által képviselendő álláspont meghatározásra kerül. Amennyiben a tervezett jogi aktus kettős célkitűzést követ, vagy két összetevőből áll, és ezek egyike elsődlegesként vagy döntő jellegűként azonosítható, míg a másik pusztán járulékos jellegű, az EUMSZ 218. cikkének (9) bekezdése szerinti határozatot egyetlen jogalapra, azaz az elsődleges, illetve döntő jellegű célkitűzés vagy összetevő által megkövetelt jogalapra kell alapítani.
            
            
               4.2.2.A jelen esetre történő alkalmazás
            
            
               A tervezett jogi aktus elsődleges célkitűzése és tartalma a környezet védelmével kapcsolatos.
            
            
               Ezért a javasolt határozat anyagi jogalapja az EUMSZ 192. cikkének (1) bekezdése.
            
            
               4.3.Következtetés
            
            
               A javasolt határozat jogalapja az EUMSZ 192. cikkének (1) bekezdése, összefüggésben az EUMSZ 218. cikkének (9) bekezdésével.
            
            
               2021/0354 (NLE)
            
         
         
            
               Javaslat
            
            
               A TANÁCS HATÁROZATA
            
            
               a Földközi-tenger tengeri környezetének és partvidékének szennyezés elleni védelméről szóló egyezmény („Barcelonai Egyezmény”) égisze alatt a Földközi-tenger szárazföldi forrásokból és tevékenységekből származó szennyezés elleni védelméről szóló jegyzőkönyv („a szárazföldi eredetű szennyezésről szóló jegyzőkönyv”) 15. cikke keretében a földközi-tengeri térség tengerihulladék-gazdálkodására vonatkozó regionális terv módosításairól szóló határozat elfogadásával kapcsolatban az Unió által képviselendő álláspontról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, és különösen annak 192. cikke (1) bekezdésére, összefüggésben annak 218. cikke (9) bekezdésével,
            
            
               tekintettel az Európai Bizottság javaslatára,
            
            
               mivel:
            
            
               (1)A Földközi-tenger szárazföldi forrásokból és tevékenységekből származó szennyezés elleni védelméről szóló módosított jegyzőkönyvet (a továbbiakban: a szárazföldi eredetű szennyezésről szóló jegyzőkönyv) az Unió az 1999/801/EK tanácsi határozattal
                  2
                kötötte meg, és az 2008. május 11-én lépett hatályba. 
            
            
               (2)A szárazföldi eredetű szennyezésről szóló jegyzőkönyv 15. cikke értelmében a Barcelonai Egyezmény és jegyzőkönyvei részes feleinek ülésén a végrehajtásukra vonatkozó intézkedéseket és ütemterveket tartalmazó regionális cselekvési terveket fogadhatnak el.
            
            
               (3)A Barcelonai Egyezmény és jegyzőkönyvei részes feleinek 2021. december 7. és10. közötti 22. ülésén a szárazföldi eredetű szennyezésről szóló jegyzőkönyv 15. cikke keretében módosításokat szándékoznak elfogadni a földközi-tengeri térség tengerihulladék-gazdálkodására vonatkozó regionális terv tekintetében. A tervezett jogi aktus új fogalommeghatározásokat fog tartalmazni, és négy kulcsfontosságú területre (gazdasági eszközök, a műanyagok körforgásos gazdasága, valamint a tengeri hulladék szárazföldi és tengeri eredetű forrásai) kiterjeszti az intézkedések hatályát.  
            
            
               (4)Meg kell határozni a Barcelonai Egyezmény és jegyzőkönyvei részes feleinek ülésén az Unió által képviselendő álláspontot, mert a földközi-tengeri térség tengerihulladék-gazdálkodására vonatkozó regionális tervnek a határozat révén elfogadandó módosításai a szárazföldi eredetű szennyezésről szóló jegyzőkönyv 15. cikkének (3) bekezdésével összhangban kötelező érvényűek lesznek az Unióra nézve.
            
            
               (5)Mivel a módosítani szándékozott regionális terv összhangban áll a környezetszennyezés csökkentésére és a környezetvédelem javítására irányuló uniós törekvésekkel, javasolt, hogy az Unió támogassa a határozat elfogadását,
            
            
               ELFOGADTA EZT A HATÁROZATOT:
            
            
               1. cikk
            
            
               A Földközi-tenger tengeri környezetének és partvidékének szennyezés elleni védelméről szóló egyezmény („Barcelonai Egyezmény”) és jegyzőkönyvei részes feleinek 22. ülésén az Unió támogatja a Földközi-tenger szárazföldi forrásokból és tevékenységekből származó szennyezés elleni védelméről szóló jegyzőkönyv („a szárazföldi eredetű szennyezésről szóló jegyzőkönyv”) 15. cikke keretében a földközi-tengeri térség tengerihulladék-gazdálkodására vonatkozó regionális terv módosításáról szóló határozat elfogadását.
            
            
               2. cikk
            
            
               Ennek a határozatnak a Bizottság a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 322., 1999.12.14., 18. o.
               
               
                  
                     (2)
                  
                        HL L 322., 1999.12.14., 18. o.